SA oefen saam met Russiese, Chinese weermagFoto bloot ter illustrasie. (Argieffoto) Die Suid-Afrikaanse Nasionale Weermag (SANW) het die afgelope week aangekondig dat hy volgende maand ŉ gesamentlike militêre oefening van tien dae saam met Rusland en China sal uitvoer. Dié aankondiging kom te midde van hewige kritiek teenoor die Suid-Afrikaanse regering die afgelope jaar weens sy onbereidwilligheid om standpunt teen die Russiese inval in Oekraïne in te neem. Die operasie genaamd Mosi – ŉ Tswana-woord wat “rook” beteken – sal van 17 tot 27 Februarie langs die KwaZulu-Natalse kus tussen Durban en Richardsbaai plaasvind. “Om die florerende verhouding tussen Suid-Afrika, Rusland en China te versterk, sal ŉ multinasionale maritieme oefening tussen hierdie drie lande plaasvind,” het die SANW gesê. Dit sal die tweede sodanige oefening wees wat die drie vlootmagte betrek, met die eerste een wat in November 2019 in Kaapstad plaasgevind het. Meer as 350 weermaglede sal aan die oefening saam met hul Russiese en Chinese eweknieë deelneem. Dit is met die doel om operasionele vaardighede en kennis te deel, het die SANW gesê. Suid-Afrika het onlangs die voorsitterskap van die Brics-groep aanvaar, met Brasilië, Rusland, Indië en China wat ook lede van die groep is. Die DA het intussen ŉ beroep op die minister van internasionale betrekkinge en samewerking, Naledi Pandor, gedoen om nie met die Russiese minister van buitelandse sake, Sergey Lavrov, te vergader nie, tensy dit is om Rusland te oorreed om alle militêre operasies in Oekraïne te staak. Lavrov gaan boonop ook in Pretoria deur die Suid-Afrikaanse regering gehuisves word. Dit is ook nie die eerste keer wat die regering se skynbare vriendelike optrede teenoor Rusland die wenkbroue laat lig nie. Die DA het in Desember ŉ verduideliking van die regering geëis nadat die Russiese vragskip Lady-R toegelaat is om in Simonstad anker te gooi. Volgens Darren Bergman, die DA se woordvoerder oor internasionale betrekkinge en samewerking, was dié optrede bevooroordeeld. “Dit word al hoe duideliker dat die Suid-Afrikaanse regering hom openlik by Rusland skaar – soos ook bewys deur sy weiering om die Russiese inval in Oekraïne te veroordeel,” sê Bergman. Die DA voer aan dat ŉ vriendelike verbintenis tussen die twee lande nie gepas is nie, tensy dit ŉ bespreking insluit oor hoe om Rusland te oorreed om sy militêre betrokkenheid in Oekraïne so gou as moontlik te beëindig. “Enige bykomende vergaderings wat die regering in hierdie tyd met Rusland belê kan baie negatiewe ekonomiese gevolge hê.”